Uashingtoni shqyrton alternativat lidhur me situatën në Ukrainë 
Ambasada amerikane në Kiev thotë se dërgesa prej më shumë se 90 tonë ndihma, përmban armë dhe municione. 
Shtetet e Bashkuara filluan dërgesat e ndihmave ushtarake për Ukrainën pasi Presidenti Joe Biden tha së fundmi se çdo lëvizje e trupave ruse në Ukrainë do të konsiderohej si një pushtim. Komentet e Presidentit Biden vijnë ndërsa Presidenti Vladimir Putin ka dislokuar më shumë se 100 mijë trupa përgjatë kufirit me Ukrainën. Deri më tani, diplomatët rusë dhe amerikanë kanë rënë dakord që të vazhdojnë të punojnë për të ulur tensionet. Dërgesa e parë e ndihmave ushtarake nga Shtetet e Bashkuara mbërriti në Ukrainë, ndërsa diplomatët amerikanë dhe ata rusë ranë dakord të premten që të vazhdojnë të punojnë për të zbutur tensionet lidhur me shqetësimet e një pushtimi rus të ish-republikës sovjetike. Ambasada amerikane në Kiev thotë se dërgesa prej më shumë se 90 tonë ndihma, përmban armë dhe municione. E gjitha kjo vjen pasi agjencitë britanike të zbulimit paralajmëruan për planet ruse për të instaluar një president pro-rus në Ukrainë, gjë që Moska e mohon. Duke folur gjatë emisionit "State of the Union" të rrjetit televiziv CNN, Sekretari amerikan i Shtetit Antony Blinken tha se Uashingtoni dhe aleatët e tij kanë një mesazh të qartë dhe të unifikuar për Kremlinin. Mes tensioneve në rritje me Perëndimin, Ministria ruse e Mbrojtjes publikoi të shtunën pamje filmike që tregojnë anije luftarake ruse, iraniane dhe kineze në stërvitje të përbashkëta ushtarake në Gjirin e Omanit. Ndërkohë, ligjvënësit amerikanë po peshojnë alternativat për të ulur tensionet në rritje. I ftuar në emisionin “This Week” të kanalit televiziv ABC, Senatori demokrat Chris Coons, anëtar i Komisionit për Marrëdhëniet me Jashtë, bëri thirrje për sanksione amerikane ndaj Rusisë. Pamjet filmike të publikuara nga Moska tregojnë avionët luftarakë rusë që fluturojnë drejt Bjellorusisë, vend fqinj me Ukrainën, ndërsa zyrtarët bjellorusë thonë se po organizojnë manovra luftarake. Duke folur të dielën në emisionin “This Week” të kanalit televiziv ABC, Senatorja republikane Joni Ernst, anëtare e Komisionit të Forcave të Armatosura, e kritikoi Shtëpinë e Bardhë, duke thënë se tani është koha për sanksione të ashpra. Deri më tani, pika kryesore që bie në sy në negociatat midis Perëndimit dhe Rusisë është këmbëngulja e Kremlinit që Ukraina të mos lejohet kurrë të anëtarësohet në NATO, diçka e papranueshme nga Shtetet e Bashkuara.